**Тақырыбы: « Наурыз – мереке, Наурыз – береке !»** мерекелік кеш.

**Мақсаты:**

 Оқушыларға жыл басы наурыз мейрамы жайлы түсінік беру арқылы ұлттық салт-дәстүрімізді құрметтей білуге үйрету.

Оқушы бойында өз халқының ғасырлар бойы өз мәнін жоғалтпай келген, ұлттық салт-санасын, дәстүрін, өнеге өсиетін, тәрбиесін одан әрі дамыту.

Оқушыларды өз туған жерін, Отанын, өз елін мекендеген барлық халық өкілдерін сыйлай білуге, достыққа, бірлікке, ынтымақтастыққа тәрбиелеу.

**Көрнекіліктер:** Мектептің спорт залы, киіз үйдің шаңырағы, киіз үй жиһаздары, үлкен етіп жазылған тақырып, түрлі-түсті гүлдер, шарлар, 1-9 сынып оқушылары, ауыл-ауыл болып, дөңгелек үстел басында, ұлттық киімдерімен отырады.

**Мерекенің ашылуы:** « Наурыз» биі орындалады.

**Жүргізуші:** Армысыздар көрермен қауым! Ұлыстың ұлы күні Наурыз мейрамы құтты болсын! Бүгінгі «Наурыз – мереке, Наурыз - береке!» атты мерекелік кешіміз ашық деп жариялаймыз.

Қайырлы күн көгілдір ару көктем, Міне бізге мейрамды ала келдің. Қар еріп, жер көктеп, құс сайрап, Келді міне наурызым көптен күткен. /Наурыз - Көктем кіреді /.

**Наурыз - Көктем:**

Армысыңдар, халайық, Бармысыздар, халайық. Наурыз тойын жұп жазбай Жылда қарсы алайық. Бүршік шашып, жапырақ ашып, Даланы гүлдер басады. Сұлу көктем есігін ашып, Шуағын енді шашады.

«Наурыз» күн мен түн теңеліп, жер-көкке жан бітіп, жан-жануарлар төлдеп, адамдардың ауызы аққа тиетін, тоң жібіп, Жер-Ана бусанатын сәт.

**Жүргізуші:** Наурыз-көктем мерекесі. Наурыз-жыл басы. Наурыз-жаңа серпін, жаңа леп.

**Наурыз - Көктем:** Наурыз-қуаныш мерекесі, Бақыт пен шаттық мерекесі.

**Жүргізуші:** Наурыз-шаруаның мерекесі.Наурыз-еңбек мерекесі.

**Жүргізуші:** Қазақ даласының төріне келіп жеткен жаңа жыл-Ит жылы Тәуелсіз елімізге 27 жыл толмақшы! Осындай айтулы жылымен, ит жылын ортаға шақырайық! /осы кезде ит кіреді/

**Ит:** /ортаға шығады, музыка ойналады/

**Ит:** Рахмет, жаңа күн Ұлыстың ұлы күні Наурыз мейрамы құтты болсын! Құрметті қонақтар, ұстаз тәрбиешілер, оқушылар, сіздерді Наурыз мейрамымен құттықтай отырып, барлықтарыңызға мықты денсаулық,қажымас қайрат, жақсы оқу, үлгілі тәрбие және де еліміз тыныш, аспанымыз ашық болсын!

**Наурыз - Көктем:** Рахмет ит! Ал енді ит кел төрлет, жоғары шық. /ит төрге барып дастархан басына жайғасады/.

**Жүргізуші:** Көктемнің нұрлы шуақты күнімен бірге, біздің ауылға қадірлі де, құрметті қонақтары, келе жатқан көрінеді, Үш жүздің Ұлы билері келе жатқан көрінеді, кәне бәріміз қол шапалақтап қарсы алайық.

/ Залға Төле би, Қазыбек би, Әйтеке би кіреді /.

Төле би, Қазыбек би, Әйтеке би: / үшеуі бірге , қолдарын кеуде тұстарына апарып, халықпен амандасып / - Ассалаумағалейкум уа халқым, келе жатқан әз- Наурыз құтты болсын!

**Төле би:**  - Уа халқым, сөз қадірін білесің: Жаңбыр жаумаса - жер жетім, Басшысы болмаса - ел жетім.. Атың жақсы болса – Ер жігіттің пырағы Балаң жақсы болса- Жан мен тәннің шырағы

**Қазыбек би:** Аты жаманның арманы кетер, Баласы жаманның дәрмені кетер.

**Төле би:** Рахмет, дәл тауып жалғастырдың Ойы да, тілі де жүйрік тұлпарым менің... Мынау жиналған халыққа тағы не айтасың, Қаз дауысты Қазыбек би?

**Қазыбек би:** Алтын ұяң – Отан қымбат, Құт- берекең - атаң қымбат, Аймалайтын анаң- қымбат, Мейірімді – апаң қымбат, Кіндік кескен жерің қымбат, Ұят пенен ар қымбат.

**Төле би:** Сөзің – асыл, Қаз дауысты Қазыбек, Ендігі сөздің кезегі өзіңде, Әйтеке би.

**Әйтеке би:** Бай болсаң, Халқыңа пайдаң тисін. Батыр болсаң, Жауға найзаң тисін. Әумин!

**Жүргізуші:**  Наурыз мерекесіне,қош келдіңіздер, құрметті қонақтар, дастархан басына жайғасыңыздар! / қонақтар дастархан басына жайғасады/.

**Жүргізуші:**  Ал енді құрметті көрермен қауым, алдарыңызда «Қамажай» биімен 8ә сыныбының қыздарын ортаға шақырамыз.

**Би:** «Қамажай» биі 8ә сынып қыздар тобы.

**Жүргізуші:** Жаңа жылымыз тек жақсылықта өтсін деген ниетпен, ақ батасын ала келген Қыдыр атаны ортаға шақырайық!

**Қыдыр ата:**  Армысыздар,туыстар!

Наурыз құтты болсын,

Ұлыс оң болсын! Көсегелерің көгерсін айналайындар! Ата салтын ұмытпай, ұлыс тойын өткізіп жатқандарың өте жақсы екен. Көп рахмет! Ал қандай қызықтарың бар?

**Көктем:** Қыдыр ата қош келдіңіз, төрлетіңіз, мерекемізді тамашалаңыз. /Қыдыр ата төрге барып отырады/

Ал, халайық,халайық, Әндетейік жырлайық! Ырыс тілеп бұл жылға, Жырдан шашу шашайық! – деп 5 ә сынып оқушысы Дүйсенбай Рахатты «Наурыз» әнімен ортаға шақырамыз. **Ән:** «Наурыз» әні орындалады.

**Жүргізуші:**
Қазағымның салт-дәстүрі жаңғырған,
Тәлімді ой сынағы, тәрбие көзі қалдырған.
Салт-дәстүрді ардақтайық, ағайын,
Қазақ атты үлкен, кіші жастары – деп ендігі кезекті Наурыздағы салт-дәстүрлерге берсек.

**Жүргізуші:** Құрметті қонақтар, енді « Тұсау кесер» рәсімін тамашалайық.

**Наурыз - Көктем:** Ән мен күйді төгілтіп,
Інжу – маржан шашайық!
Жиналған жұрт таң қалсын
Өнерден шашу шашайық!- деп қазақ халқының айтыс өнеріне кезек берейік.

Ортаға 8 сынып оқушыларын шақырамыз ./8а, 8ә сынып оқушылары шығады./

**Айтыс**: 8ә сынып оқушысы Калиева Маржан,

 8а сынып оқушысы Сүйіндік Бекарысты ортаға шақырамыз.

**Жүргізуші:** Ал, енді ортаға « Қара жорға» биімен 8а, 8ә сынып қыздар тобын шақырайық.

**Би** «Қара жорға» биі орындалады.

**Жүргізуші:** Қазақтың ұлттық салт-дәстүрінің бірі «Қыз ұзатуды» тамашалаңыздар! 9а,9ә сынып оқушылары ортаға шақырамыз.

 **«Қыз ұзату»** рәсімі көрсетіледі.

**Жүргізуші:** - Ал енді құрметті қонақтар, Наурыз тойына әдейілеп дайындалып келген, аспаптар оркестрін ортаға шақырсақ.

**Аспатар оркестрі**, «Қазақ күйлерінен попурри» орындайды.

**Жүргізуші:** - Ал енді құрметті қонақтар, Наурыз тойының ұлттық тағамы қасиетті наурыз көже жайлы тыңдайық. Ортаға ақ әжемізді шақырайық.

**Әже:**  5 ә сынып тәрбиешісі : Қойтжанова Ғалия. / ортаға шығып, Наурыз көже жайлы баяндайды /.

**Наурыз көже.** Наурыз тойына ғана тән мерекелік тағам. Наурыз көже жеті түрлі тағамнан дайындалады. Жеті қазақта киелі сан.

Көже негізінен бидай, тары, күріш, ет, ақ, су, тұз тағамдарынан жасалады да, әр үй өз отбасынан дәм татқызады. Бұған қыстан шыққан қазы, шұжық, сүрленген ет сияқты сыйлы, сыбағалы мүшелер қосылады.

Иә, наурыз көжені тойып ішсең, жыл бойы қарның тоқ болып, тоқшылық болады деген сенім бар. /наурыз көжеден дастархан басындағыларға дәм татқызады.

**Жүргізуші:** Рахмет ақ Әже! Немере, шөберелеріңіздің қызығын көре беріңіз!

Күреп алтын күрекпен, Қарды еріткен Наурыз! Жатыр көктем түлетіп Бүрлеп бақша-бауымыз, Ұлы күні ұлыстың Күн мен түнді теңеген Тәтті дәмін ырыстың Таттық Наурыз көжеден –деп келесі кезекті әнге берейік.

**Ән « Ассалаумағалейкум»** орындайтын 5а сынып оқушысы Маратұлы Нұрболат.

**Жүргізуші:** Қазақтың ұлттық ойындары бес түрге бөлінеді. Олар: аңға байланысты, малға байланысты, түрлі заттармен ойналатын, зеректікті, ептілікті және икемділікті қажет ететін, соңғы кезде қалыптасқан ойындар.Олай болса, ортаға **Тазша баланы** шақырайық.

**Тазша бала:** - Әй, бәрі өз өнерлерін көрсетіп жатыр. Мен неге тұрмын, осы? Балалар, сендер, мені танисңдар ма? Мені қазақ ертегілерін сүйіп оқитын барлық бала білуге тиісті.

/Тақиясын қолына алып иіліп сәлем береді/.

Мен Тазша баламын ғой. Ия,ия, Өздерің білетін Тазша бала ше. –Жарайды балалар, қысқасы, мен бүгін сендермен ойын ойнауға келгенмін.

1-4 сынып «теңге алу» ойыны ойналады. 2-3 сынып «арқан тартыс» ойыны ойналады. 5 сыныптармен «асық ату» ойыны ойналады.

**Тазша бала:** Ой, керемет ойнайсыңдар ғой, Рахмет сендерге.

**Жүргізуші: -**Ал енді құрметті қонақтар ортаға 8а сынып оқушылары Бекарыс пен Қалназардың орындауында бір тамаша күй тыңдасақ.

**Күй « Әлқисса»** орындалады.

**Жүргізуші:** Ал енді құрметті қонақтар! Қазақ халқының салт-дәстүрін,әдет-ғұрыптарымызды сіздерге сұрақтар қою арқылы еске түсірейік.

**Наурыз - Көктем:**

Қазақтың түрлі-түрлі дәстүрі бар,

Оның сырын ашқанға жұрт қызығар.

Жауаптарын таба ма екен балалар,

Сол себептен (сіздерге қоятын сұрақтар бар).

**Сұрақтар :**
1). Наурыз төл дегенді қалай түсінесің?
 (Наурыз төлі)
2). Наурыз көженің құрамын ата?
 (бидай, тары, күріш, ет, құрт, су, тұз, сүрленген ет, қазы, шұжық)
3). Сүттен жасалатын тағамды ата?
(құрт, ірімшік, қатық,қаймақ, қолдың майы т.б)
4). Наурыз айында бірінші өсетін  өсімдік? (бәйшешек)
5). Наурыз күні дастархан үстінде қандай тағамдар болуы керек? ( Наурыз көже, бауырсақ, жеті нан, ет,қазы,қарта , құрт, ірімшік т.б.)
6). Төл басының алғашқы сүті қалай аталады? (уыз)
7). Қыдыр ата қай күні, адамдар арасына келетін болған?  (22 наурыз)
8). Ұлттық ойындарды ата? (алтыбақан, аударспақ, қыз қуу, ат жарыс, теңге алу, ақсүйек, тоғызқұмалақ) 9) Қазақтың ұлттық сусындарын ата? / қымыз, шұбат,айран /

**Жүргізуші:** Жақсы,рахмет оқушылар! Наурыз мейрамына байланысты дәстүрлерімізді жақсы біледі екенбіз.Олай болса,

    Наурыз шаттық әніміз,
                       Салтанатты сәніміз.
                       Ән салып жас-кәріміз.
                       Би билейміз бәріміз-деп ортаға 8 сынып қыздар « Күй шашу» биімен ортаға шақырамыз.

**Би:** « Күй шашу» орындалады.

**Наурыз - Көктем:**
 Ал енді құрметті көрермен қауым,игі тілекпен әндете келген жарапазаншыны қарсы алайық.
**Жарапазаншы:**

Айтамыз жарапазан отбасыңа, тілейміз денсаулықты бас-басыңа
Тілесек денсаулықты бас-басыңа, амандық келер әр күн отбасыңа.
Айтамыз жарапазан ауылыңа, береке, бірлік берсін қауымыңа.
Береке, бірлік берсе қауымыңа бас имес кімдер келіп ауылыңа
Айтамыз жарапазан еліңізге, байлаңыз жақсы орамал белімізге.
Байласаң жақсы орамал белімізге, кетеміз мақтай-мақтай .
Айтқанмен жарапазан тоямыз ба, дәстүрін халқымыздың қоямыз ба?
Дәстүрін халқымыздың біз ұмытсақ, дүниеде екі бірдей оңамыз ба?

**Жүргізуші:**

Ниет,ықылас білдіру,

Әр адамға аманат.

Ата-баба дәстүрі,

Батаны біл жамағат – дей келе, Наурыз мейрамының құрметті қонағы Қыдыр атаның батасын тыңдайық.

**Қыдыр ата:**
Армысыздар жамағат!
Ұлыс оң болсын,
Ақ мол болсын.
Қайда барсаң жол болсын.
Жаңа жыл бақыт жылы болсын!
Малың тоқ, уайым, қайғың жоқ болсын.
Ұлыс береке берсін,
Бәле-жала жерге енсін!
Дастарқанымыздан дәм кетпесін,
Көңілімізден сән кетпесін.
Ұрпақ, ұлыс аман болып
Өмірімізден мән кетпесін.
Құдай пейілімізді тарылтпасын,
Қуаныштан арылтпасын.
Халқым ешбір қамықпасын,
Қасиеті шарықтасын!
Әумин!

**Наурыз - Көктем:** Наурыз құтты болсын,
 Дендеріміз сау мықты болсын!
 Наурыз тойы келе берсін,
 Барлық халық бақытты бола берсін!
**Жүргізуші:**

 Еліміздің несібесі көп болсын.
  Халқымыз көбейіп тоқ болсын!
  Қош сау болыңыздар халайық,
  Көріскенше күн жарық болсын!

**Осымен** **«Наурыз – мереке, Наурыз – береке !» атты мерекелік кешіміз аяқталды.**